સેન્સેક્સ સતત ત્રીજા દિવસે લપસ્યો, બૅંક શેરો ગબડ્યા, ભારતી એરટેલમાં ટ્રેન્ડની વિરૂદ્ધની ચાલ
મુંંબઇ: ચીનની પાછળ વિશ્ર્વબજારની નિરસતા ચાલુ રહેવા સાથે ડેરિવેટીવ્ઝ સેગમેન્ટના ચાલુ મહિનાના વલણના અંત અગાઉની સાવચેતીના માનસ વચ્ચે બેન્ક, એનર્જી અને ઓટો શેરોમાં વેચવાલીનું દબાણ વધી જતાં સેન્સેક્સ સતત ત્રીજા દિવસે લપસ્યો હતો. એક તબક્કે સેન્સેક્સ ૭૦૦ પોઇન્ટ નીચી સપાટીએ ખાબક્યો હતો, પરંતુ પાછળથી તેમાં સુધારો જોવા મળ્યો હતો.
ચીને આઇટી કંપનીઓ પર નિયમનકારી કોરડો વિંઝવાની શરૂઆત કરી હોવાથી વૈશ્ર્વિક ઇક્વિટી બજારમાં સેન્ટિમેન્ટ સતત ત્રીજા દિવસે ખરડાયેલું હતું. એશિયાઇ બજારો મંગળવારે સાત મહિનાની નીચી સપાટીએ પહોંચ્યા બાદ બુધવારે હોંગકોંગનો હેંગસેંગ ઇન્ડેક્સ કડાકાભેર ફેબ્રુઆરીની ઊંચી સપાટી સામે ૨૦ ટકા નીચી સપાટીએ ખાબક્યો હતો.
ચીનના બજારોની પછડાટ અને યુએસ ટ્રેઝરી યિલ્ડમાં વધારો થવા સાથે સ્થાનિક સ્તરે ખરડાયેલા માનસ વચ્ચે સેન્સેક્સ એક તબક્કે ૭૦૦ પોઇન્ટ તૂટ્યો હતો. જ્યારે નિફ્ટી ૧૫,૫૦૦ની નીચે ધસી ગયો હતો. જોકે નીચા મથછાળે લેવાલીનો નવેસરનો ટેકો મળતાં બજારે મોટાભાગનો ઘટાડો પચાવી લીધો હતો. સત્રના અંતે ૧૩૫.૦૫ પોઇન્ટ એટલે કે ૦.૨૬ ટકાના ઘટાડાની સાથે ૫૨,૪૪૩.૪૧ પોઇન્ટના સ્તર પર સ્થિર થયો હતો.
જ્યારે એનએસઈનો બેન્ચમાર્ક ઈન્ડેક્સ નિફ્ટી ૩૭.૦૫ પોઇન્ટ એટલે કે ૦.૨૪ ટકા તૂટીને ૧૫૭૦૯.૪૦ના સ્તર પર પહોંચી ગયો છે. કોટક બેન્ક ૨.૬૪ ટકાના કડાકા સાથે સેન્સેક્સના શેરોમાં ટોપ લૂઝર બન્યો હતો. અન્ય ગબડનારા શેરોમાં ડો. રેડ્ડૂીઝ લેબ, એમએન્ડએમ, પાવરગ્રીડ, એનટીપીસી, એચડીએફસી બેન્ક અને નેસ્લે ઇન્ડિયાનો સમાવેશ હતો.
જ્યારે બીજી તરફ ટ્રેન્ડથી વિરોધી ચાલમાં ૫.૦૮ ટકાનો ઉછાલો નોંધાવીને ભારતી એરટેલ ટોપ ગેઇનર બન્યો હતો. આ કંપનીએ સપ્તાહ અગાઉ જ તેના પોસ્ટપેઇડ પ્લાનને અપગ્રેડ કર્યા બાદ હવે પ્રિપેઇડ ટેરિફમાં વધારો કર્યો છે. રોલેકસ રિંગનો આઇપીઓ એક જ કલાકમાં સંપૂર્ણ ભરાઇ ગયો હતો. એશિયાની સૌથી મોટી એજ્યુકેશનલ ટેકનોલોજી કંપની અપગ્રેડની સંપૂર્ણ માલિકીની સબ્સિડરી અપગ્રેડ જીત એનઆરએ સીઇટીના બે સ્લોટ બાદ ત્રીજા સ્લોટ લાવી રહી છે. ઇન્ટરગ્લોબ એવિયેશનના શેર નબળા પરિણામ બાદ પાંચક ટચકા તૂટ્યાં હતાં. આ કંપનીએ પ્રથમ કવાર્ટરમાં રૂ. ૩૧૭૪ કરોડની ખોટ નોંધાવી છે. અન્ય ટોપ ગેઇનર શેરોમાં ટાટા સ્ટીલ, ઇન્ડસઇન્ડ બેન્ક, બજાજ ફિનસર્વ, આઇસીઆઇસીઆઇ બેન્ક અને અલ્ટ્રાટેક સિમેન્ટનો સમાવેશ હતો. આ શેરોમાં ૨.૬૦ ટકા સુધીનો વધારો હતો. મારુતિ સુઝુકીએ પ્રથમ ત્રિમાસિક સમયગાળામાં રૂ. ૪૭૫ કરોડનો ચોખ્ખો નફો નોંધાવ્યો છે. સેન્ટ્રલ બેન્ક ઓફ ઇન્ડિયાએ પ્રથમ ત્રિમાસિક સમયગાળામાં ૫૩ ટકાના વધારા સાથે રૂ. ૫૦૬ કરોડનો ચોખ્ખો નફો નોંધાવ્યો છે. આઇડીબીઆઇ બેન્કે પ્રથમ ત્રિમાસિક સમયગાળામાં ચારગણા ઉછાળા સાથે રૂ. ૬૦૩ કરોડનો ચોખ્ખો નફો નોંધાવ્યો છે. ટાટા મોટર્સ આવતા સપ્તાહે પેસેન્જર વાહનોના ભાવ વધારવાની વિચારણાં કરી રહી છે. બમણાં વધારા સાથે પ્રથમ ત્રિમાસિક સમયગાળામાં રૂ. ૧૦૧૬ કરોડનો નફો નોંધાવનાર ઇન્ડસઇન્ડ બેન્કનો શેેર ત્રણ ટકા વધ્યો હતો.
બજારના સાધનોએ જણાવ્યું હતું કે ફાર્મા સેક્ટરથી જોડાયેલ સ્ટોક્સમાં પ્રોફિટ બુક કરવાની બાદ ઈનવેસ્ટર્સ હવે અન્ય સેક્ટર્સમાં રોકાણ કરી રહ્યા છે. બજાર વિશ્ર્લેષકે કહ્યું હતું કે સ્ટોક માર્કેટમાં બુધવારના પણ ઘટાડો ચાલુ રહ્યો. બેન્કિંગ અને ફાઈનાન્શિયલ સર્વિસિઝની સાથે જ ફાર્મા શેર્સમાં વધારે વેચવાલી થવાથી બેંચમાર્ક ઇન્ડેક્સ નીચે આવી ગયા હતા. નબળા વૈશ્ર્વિક સંકેતોના કારણે પણ માર્કેટ પર દબાણ બનેલુ છે. એનાલિસ્ટ્સનું કહેવુ છે કે ચીનમાં ટેક કંપનીઓ પર સરકારે કડક નિયમનોનો કોરડો વિંઝ્યો હોવાને કારણે પણ બજારમાં ચિંતા છે. ચાઈનીઝ ટેક કંપનીઓના શેરમાં ભારે વેચવાલી થઈ રહી છે. ચીનની સરકાર પણ અન્ય સેક્ટરની કંપનીઓ સામે કડક કાર્યવાહી કરે તેવી અપેક્ષા છે. એક એનાલિસ્ટે કહ્યું કે ચીનનું બજાર વિશાળ છે અને આનાથી વૈશ્ર્વિક બજારોમાં અસર થઈ શકે છે. માર્કેટમાં ટ્રેંડ હવે સેક્ટર્સથી જોડાયેલા દેખાઇ રહ્યા છે. મંગળવારના ફાર્મા સેક્ટરના શેર્સમાં ઘણી વેચવાલી થઈ હતી. આ સેક્ટરમાં પ્રોફિટ બુક કરવા વાળા ટ્રેડર્સ હવે અન્ય સેક્ટર્સની તરફ જઈ રહ્યા છે.
ઇન્ટરનેશનલ મોનેટરી ફંડે વર્તમાન ફાઈનાન્શિયલ વર્ષ માટે ગ્લોબલ ગ્રોથના પોતાના અનુમાનનો દર છ ટકા પર અકબંધ રાખ્યો છે. જોકે, કોરોનાની મુસીબત સામે લડી રહેલા વિકાસશીલ દેશોના ગ્રોથના અનુમાનમાં આઇએમએફે ઘટાડો કર્યો છે અને તેને કારણે પણ એશિયાના બજારોના સેન્ટિમેન્ટ પર અસર લજોવા મળી હતી.